Karen Ellemann (V), 2011-05-10:
Med det næste beslutningsforslag her på dagsordenen foreslår Socialdemokratiet, at der skal udpeges to eller tre nationalparker på havet.
Regeringen har med bred opbakning fra Folketinget som bekendt udpeget fem områder som nationalparker.
Hvad angår de fem områder, er de tre i første allerede oprettet.
Det er nemlig Thy, Mols Bjerge og Vadehavet.
Så er der så den femte, som efter planerne er Kongernes Nordsjælland, som vi har en forventning om kan blive en realitet til næste år.
Med de her fem nationalparker er det vigtigt at påpege, at vi med Vadehavet allerede har fået en nationalpark, som må siges at være en blå nationalpark, fordi den har et samlet havareal på ca. 115.000 ha.
Det er en nationalpark, som dækker et særligt område, nemlig det tidevandspåvirkede vadehav med dets helt unikke naturværdier.
Der kan med nationalparkloven i hånden oprettes nationalparker på havet.
Nationalparker, hvor det vil være muligt bl.a. at styrke naturen, naturoplevelser, friluftsliv og turisme gennem frivillige aftaler og projekter.
Selv om vi har fået oprettet de tre første af fem planlagte nationalparker, må man sige, at vores erfaringer fortsat er små, og derfor må jeg mene, at der er god grund til at vente lidt og høste flere erfaringer med at oprette, drive og udvikle nationalparker, inden vi begynder på det næste skridt, som kunne handle om at udpege nye nationalparker.
Beslutningsforslaget her bygger på, at nationalparkerne skal inddeles i zoner med forskellige restriktioner på fiskeri, råstofindvinding og på menneskers rekreative udnyttelse, f.eks. sejlads, jagt osv.
Der må jeg sige, at der ikke er hjemmel i den nuværende nationalparklov til at indføre de her restriktioner, der lægges op til med det her beslutningsforslag.
Det gælder både, når man taler om fiskeri, råstofindvinding og i det hele taget den rekreative udnyttelse af havet.
Så det vil ganske enkelt være i strid med den gældende danske nationalparkmodel at begynde at indføre nogle sådanne restriktioner.
Regeringen anerkender sigtet med forslaget, da fiskeri, råstofindvinding, færdsel osv. jo kan udgøre en trussel for naturværdierne på havet.
Derfor er jeg enig med forslagsstillerne i, at der er behov for at beskytte naturen i havet.
Det gælder havets særlige naturtyper, som f.eks. stenrev og boblerev.
Her er regeringen kommet rigtig langt med forvaltningsplanerne for flere fiskebestande i havet, men der er fortsat behov for en indsats, og det arbejder vi med.
Vi er på flere områder godt i gang med dem og lad mig nævne opfølgningen på havstrategidirektivet og i det hele taget forvaltningen af Natura 2000-områderne på havet.
Med hensyn til havstrategidirektivet fik vi i maj 2010 vedtaget havstrategiloven, som lægger rammerne for arbejdet med en samlet forvaltning af natur og miljø i hele det danske havområde.
Der vil så frem til sommeren 2012 skulle fastlægges og gennemføres en offentlig høring over forslag til marine miljømål med henblik på at opnå en god miljøtilstand i havområderne inden 2020.
Natura 2000-områderne på havet omfatter vores internationalt set vigtigste naturområde på havet, og de supplerende udpegninger, som vi fik gennemført i 2010, har bragt os blandt de lande i EU, som har de største marine Natura 2000-udpegninger.
Ca. 18 pct. af vores farvande er nu udpeget.
Natura 2000-planerne, som netop har været i høring, sætter rammerne for forvaltningen af områderne.
De konkrete indsatser, som så skal gennemføres for at sikre, at forskellige aktiviteter på havet ikke skader Natura 2000-områdernes udpegningsgrundlag, gennemføres af sektorministerierne.
Råstofindvending og klapning reguleres af Miljøministeriets lovgivning, så der ikke sker skade på de beskyttede områder, og det er allerede indarbejdet i lovgivningen.
Fødevareministeriet er så myndighed på fiskeriområdet, og der er Fødevareministeriet i gang med at sikre opfyldelsen af den her forpligtelse, så fiskeriaktiviteterne ikke kommer til at skade Natura 2000-områdernes udpegningsgrundlag.
Der sker derfor en stor indsats for beskyttelsen af marine områder.
Jeg vægter beskyttelsen af havets naturværdier meget højt og har bl.a. derfor netop udsendt et debatoplæg om beskyttelse af biodiversiteten, og havets biodiversitet er jo altså også en del af det her debatoplæg.
Der er udpeget fem nationalparker, og vi har foreløbig fået oprettet tre af områderne.
Og der må jeg sige, at hvis erfaringerne med nationalparkerne viser sig at være gode, og hvis der er relevante områder, vil jeg bestemt ikke afvise, at vi i forligskredsen på et senere tidspunkt kan drøfte oprettelsen af nationalparker på havet.
Det vil i givet fald blive nationalparker i stil med Nationalpark Vadehavet, hvor der ikke indføres restriktioner i forbindelse med oprettelsen, og hvor drift og udvikling skal bygge på frivillighed.
Men som nævnt mener jeg, at vi først skal have de fem planlagte nationalparker på plads.
På den baggrund agter regeringen ikke at stemme for det her beslutningsforslag.